Ford Excursion

Εμπορική πορεία

Το Excursion παρουσιάστηκε στο Σαλόνι Αυτοκινήτου του Ντάλλας τον Απρίλιο του 1999 και λανσαρίστηκε μέσα στο καλοκαίρι, για την σεζόν (model year) του 2000. Από την πρώτη στιγμή, επικρίθηκε έντονα ως υπερβολικά μεγάλο για να χωρέσει στα περισσότερα σπιτικά γκαράζ, ακόμα και για τα δεδομένα των ΗΠΑ. Επίσης, έγινε κυριολεκτικά «κόκκινο πανί» για τις περιβαλλοντικές οργανώσεις, λόγω της τρομακτικά υψηλής κατανάλωσης καυσίμου, ακόμα και σε σύγκριση με τα αντίπαλα Chevrolet Suburban και GMC Yukon XL (ενδεικτικώς, οι τότε ανεξάρτητες μετρήσεις στην κορυφαία έκδοση 6.8 λίτρων V10 βενζίνης, έδειξαν 12 - 15 μίλια το γαλόνι / 15,7 - 19,6 λίτρα στα 100 χιλιόμετρα). Μάλιστα λίγο πριν από το ντεμπούτο, η οικολογική ακτιβίστικη οργάνωση Sierra Club του απένειμε ένα ειρωνικό βραβείο με το όνομα «Exxon Valdez» (το όνομα του πετρελαιοφόρου που προκάλεσε την τεράστια διαρροή πετρελαίου στην Αλάσκα στις 24 Μαρτίου 1989), λόγω υπερκατανάλωσης και σχετικά υψηλών εκπομπών καυσαερίων. 
Ακόμα και έτσι πάντως, ξεκίνησε με καλές πωλήσεις, αλλά στα μετέπειτα χρόνια κυκλοφορίας του σημειώθηκε μια μεγάλη πτώση των πωλήσεων, λόγω της κάθε τόσο αύξησης της τιμής του πετρελαίου διεθνώς. Οι αναλυτές της παγκόσμιας αυτοκινητοβιομηχανίας περίμεναν ότι η Ford θα διέκοπτε την παραγωγή του σύντομα. Προς μεγάλη έκπληξη, ωστόσο, κατάφερε να φτάσει έως την σεζόν του 2005, κατά την οποία έλαβε και ένα λίφτινγκ στην μπροστινή γρίλια. Τελικώς, η παραγωγή του έληξε στις 30 Σεπτεμβρίου 2005, αν και στο Μεξικό τα τελευταία αντίτυπα πωλήθησαν ως μοντέλα 2006.
Φαίνεται πάντως ότι δεν ήταν τόσο οι αρνητικές κριτικές που οδήγησαν στην οριστική διακοπή, όσο το γεγονός ότι μάλλον η Ford χρειαζόταν να απελευθερώσει χωρητικότητα στην μονάδα παραγωγής στο Λούισβιλ, Κεντάκι, όπου και κατασκευάζονται τα pick-up Super Duty, προκειμένου να επικεντρωθεί περισσότερο σε αυτά. Το Excursion αντικαταστάθηκε την σεζόν του 2007 από μια μακρύτερη έκδοση του Ford Expedition, το Expedition EL (γνωστό ως Expedition Max στον Καναδά και στο Μεξικό), με σαφώς καλύτερη οικονομία καυσίμου.
Μια εκδοχή του Excursion, επίσης, κατασκευάστηκε από το 1998 έως το 2012 στη Βραζιλία, υπό την ονομασία Ford F-250 Tropivan Plus, βασισμένη επίσης στο σασί των Super Duty.

Ασφάλεια

Ο εξοπλισμός ασφαλείας του Ford Excursion περιελάμβανε μόνο τα εντελώς βασικά: έφερε στάνταρ 4 αεριζόμενα δισκόφρενα, Σύστημα Αντιμπλοκαρίσματος Τροχών (ABS), 2 μπροστινούς αερόσακους οδηγού / συνοδηγού, καθώς και έξτρα αισθητήρα παρκαρίσματος πίσω. Ωστόσο, αν και ήταν το μεγαλύτερο και ακριβότερο SUV της αμερικανικής Ford, δεν προσέφερε ούτε πλευρικούς αερόσακους, ούτε κανενός είδους σύστημα ελέγχου ευστάθειας (όπως Σύστημα Ελέγχου Πρόσφυσης και ESP), σε κανένα έτος παραγωγής του. Αυτό συνέβη επειδή τα pick-up της σειράς Super Duty, στα οποία και βασιζόταν το Excursion, δεν έφεραν κανένα από τα παραπάνω, είτε ως στάνταρ είτε ως έξτρα, κατά την συγκεκριμένη χρονική περίοδο.
Μια ενδιαφέρουσα, ωστόσο, καινοτομία του Ford Excursion, ήταν ότι έφερε μια ειδική μπαριέρα κάτω από τον μπροστινό προφυλακτήρα, έτσι ώστε σε τυχόν μετωπική πρόσκρουση με χαμηλότερο αυτοκίνητο να παρεμποδιστεί η πιθανότητα να γλιστρήσει το χαμηλότερο αυτοκίνητο κάτω από το SUV. Επίσης, προσέφερε και προαιρετικό αισθητήρα παρκαρίσματος πίσω, όπως προαναφέρθηκε. Από την σεζόν του 2001, τα φώτα ομίχλης έγιναν στάνταρ στην κορυφαία έκδοση εξοπλισμού Limited, μαζί και με φλας και στους εξωτερικούς καθρέφτες, για την ευκολότερη επισήμανσή τους από τους εξωτερικούς παρατηρητές, λόγω του τεράστιου πλάτους του αυτοκινήτου. Οι βασικές εκδόσεις είχαν ως έξτρα αυτά τα στοιχεία εξοπλισμού. Για την ιστορία, με την έναρξη της σεζόν του 2002 όλες οι εκδόσεις απέκτησαν ψηφιακούς χιλιομετρητές.